section_heading: Životopis
paragraph_text: Pave Metličić je rođen 21. veljače godine 1896. u Kaštel Novome, kao šesto dijete od ukupno sedmero djece u obitelji. Kršten je četiri dana po rođenju u župskoj crkvi sv. Petra apostola u Kaštel Novome. Odrastao je u kaštelanskoj težačkoj obitelji. Mati mu je bila Ivanica iz obitelji Kuzmanić, također iz Kaštel Novog, a rodila ga je u 40. godini života. Otac mu je bio Frane Metličić, težak. Imao je trojicu starije braće: Petra, Antona i Ivana, te tri sestre Anu, Katu i Filipinu. Umjetničke sklonosti pokazivao je još u dječačkoj dobi. Otac Frane je umro iste godine kada je Pave krenuo na studij slikarstva u Zagreb 1921., a mati dvije godine ranije.